Իսկ բովանդակությունը արդեն այնպիսի խայտառակություն է, որ վկայում է` դատարանների աշխատանքին չմիջամտելու մասին ժողվարչապետի հավաստիացումները կեղծիք են: Եթե երկու ուժային կառույցների ղեկավարներ վարչապետի ներգրավմամբ քննարկում են, թե ինչպես, ինչ ձեւակերպումներով, ինչ հերթականությամբ կալանավորել նախկին նախագահին եւ ՀԱՊԿ գործող գլխավոր քարտուղարին, ինչպես վարվել նախկին պաշտպանության միանգամից երկու նախարարների հետ, ու նաեւ բացահայտվում է փաստը, որ դատավորը խորհրդակցում է ԱԱԾ տնօրենի հետ, տնօրենն էլ` վարչապետի, նշանակում է, որ ունենք ոչ թե դատավորներ, այլ բացահայտ կամակատարներ: Ձայնագրության իրավական վերլուծությունը հայտնաբերում է ՀՀ Սահմանադրության եւ օրենքների այնպիսի բազմաթիվ դրույթների կոպտագույն խախտումներ, որ պարզից էլ պարզ է` խոսքը պետական ամենաբարձր մակարդակով կատարված ծանր հանցագործությունների մասին է: Հանցագործությունների` ընդդեմ արդարադատության: Եվ, ի դեպ, ինքը` Նիկոլ Փաշինյանը, գործնականում հաստատեց, որ միջամտում է դատավորների ու իրավապահ մարմինների գործունեությանը: Նա կառավարության հարցուպատասխանի ժամանակ նշեց, որ Յուրի Խաչատուրովի հարցով անձամբ միջնորդել է, թեեւ այդ հարցը պետք է լուծեին բացառապես դատաիրավական հարթությունում ու բացառապես սահմանադրության եւ օրենքների հիման վրա: Այսինքն` նա խոստովանում է, որ տեղի է ունեցել քաղաքական ուղղորդում: Իսկ քաղաքական դրդապատճառներով քննչական եւ/կամ դատական որոշումների ընդունումը ոչ այլ ինչ է, քան քաղաքական հետապնդում` ամենաուղղակի իմաստով: Եվ միանգամայն օրինաչափ է, որ ԵԽԽՎ-ում մոնիթորինգի շրջանակներում շատ ուշադիր հետեւում են այդ սկանդալին` քաղաքական ազատությունների եւ իրավական պետության նորմերի կոպտագույն ոտնահարման դիտանկյունից: Փաշինյանի թիմից ոմանք, զորօրինակ, Ալեն Սիմոնյանը ակնարկներ էր անում` իբր գիտի, որ թելերը տանում են դեպի Ռոբերտ Քոչարյան ու ընդհանրապես նախկին իշխանություններ, եւ անգամ ԱԺ փոխխոսնակ Արփինե Հովհաննիսյանին մեղադրեց` իբր ԵԽԽՎ-ում վերջինս այդ հարցի շուրջ հանդես է եկել այն ժամանակ, երբ պարզ չէր` գաղտնալսումն իրական է, թե` կեղծ: Ի պատասխան` Արփինե Հովհաննիսյանը բավականին մանրամասն ներկայացրեց մոնիթորինգի հանձնաժողովի ժամանակացույցը, որից բխում էր, որ հարցը քննարկվել է արդեն այն ժամանակ, երբ հաստատված էր ձայնագրության` իրական լինելը: Իսկ մյուս փոխխոսնակ Էդուարդ Շարմազանովը պահանջեց Ալեն Սիմոնյանից, որ եթե որեւէ բան գիտի, ապա անհապաղ ներկայանա նախաքննական մարմին եւ ցուցմունք տա: